Útgerðarfélagið Bergdís ehf. á Tálknafirði fékk nú á dögunum afhentan nýjan Cleopatra beitningarvélabát frá Bátasmiðjunni Trefjum í Hafnarfirði . Að útgerðinni stendur Guðjón Indriðason . Synir Guðjóns , Indriði og Magnús Guðjónssynir , eru skipstjórar á bátnum . Ítarlega er fjallað um bátinn í nýjustu Fiskifréttum . Nýi báturinn hefur hlotið nafnið Indriði Kristins BA 751 . Báturinn mælist 22 brúttótonn og er í krókaaflamarkskerfinu . Indriði Kristins er af nýrri gerð Cleopatra 40B sem er sérhönnuð inn í kerfi báta sem eru innan við 12 metrar að lengd . Báturinn mun leysa af hólmi eldri Cleopatra bát útgerðarinnar sem seldur var til Noregs . „ Okkur líst vel á bátinn og hann hefur reynst vel . Við erum að landa núna 14 til 15 tonnum . Það er því ágætisástand á miðunum , “ sagði Guðjón Indriðason útgerðarmaður í samtali við Fiskifréttir er rætt var við hann fyrr í vikunni . Aðalvél Indriða Kristins BA er af gerðinni Doosan 4V 158 TI 770 hö tengd ZF 360 IV gír . Rafstöð er frá Scam / Kubota 40kW . Siglingatæki eru af gerðinni JRC frá Sónar . Báturinn er einnig útbúinn með vökvadrifnum hliðarskrúfum að framan og aftan sem tengdar eru sjálfstýringu . Beitningavélarkerfi er frá Mustad með 18 þúsund krókum , línuspil er frá Beiti ehf. og annar búnaður til línuveiða frá Stálorku ehf . Ískrapavél og sjókælir frá Kælingu ehf . Öryggisbúnaður bátsins kemur frá Viking . Rými er fyrir 12 stk. 660 lítra kör , 4 stk. 460 lítra kör eða 29 stk. 460 lítra kör í lest . Í bátnum er innangeng upphituð stakkageymsla með aðstöðu fyrir 4 skipverja . Sæti er fyrir áhöfn í brú . Svefnpláss er fyrir 4 í tveimur aðskildum klefum . Salerni og sturtuaðstaða er í lúkar . Borðsalur er í lúkar ásamt fullbúinni eldunaraðstöðu með eldavél , örbylgjuofni og ísskáp .